βασιλευοντος του νεου και παραλαβοντος την βασιλειαν παρα του πατρος κυριου βασιλειων μεγαλοδοξου του την αιγυπτον καταστησαμενου και τα προς τους θεους ευσεβους αντιπαλων υπερτερου του τον βιον των ανθρωπων επανορθωσαντος κυριου τριακονταετηριδων καθαπερ ο ηφαιστος ο μεγας βασιλεως καθαπερ ο ηλιος μεγας βασιλευς των τε ανω και των κατω χωρων εκγονου θεων φιλοπατορων ον ο ηφαιστος εδοκιμασεν ωι ο ηλιος εδωκεν την νικην εικονος ζωσης του διος υιου του ηλιου πτολεμαιου αιωνοβιου ηγαπημενου υπο του φθα ετους ενατου εφ ιερεως αετου του αετου αλεξανδρου και θεων σωτηρων και θεων αδελφων και θεων ευεργετων και θεων φιλοπατορων και θεου επιφανους ευχαριστου αθλοφορου βερενικης ευεργετιδος πυρρας της φιλινου κανηφορου αρσινοης φιλαδελφου αρειας της διογενους ιερειας αρσινοης φιλοπατορος ειρηνης της πτολεμαιου μηνος ξανδικου τετραδι αιγυπτιων δε μεχειρ οκτωκαιδεκατηι ψηφισμα οι αρχιερεις και προφηται και οι εις το αδυτον εισπορευομενοι προς τον στολισμον των θεων και πτεροφοραι και ιερογραμματεις και οι αλλοι ιερεις παντες οι απαντησαντες εκ των κατα την χωραν ιερων εις μεμφιν τωι βασιλει προς την πανηγυριν της παραληψεως της βασιλειας της πτολεμαιου αιωνοβιου ηγαπημενου υπο του φθα θεου επιφανους ευχαριστου ην παρελαβεν παρα του πατρος αυτου συναχθεντες εν τωι εν μεμφει ιερωι τηι ημεραι ταυτηι ειπαν επειδη βασιλευς πτολεμαιος αιωνοβιος ηγαπημενος υπο του φθα θεος επιφανης ευχαριστος ο εγ βασιλεως πτολεμαιου και βασιλισσης αρσινοης θεων φιλοπατορων κατα πολλα ευεργετηκεν τα θ ιερα και τους εν αυτοις οντας και τους υπο την εαυτου βασιλειαν τασσομενους απαντας υπαρχων θεος εκ θεου και θεας καθαπερ ωρος ο της ισιος και οσιριος υιος ο επαμυνας τωι πατρι αυτου οσιρει τα προς θεους ευεργετικως διακειμενος ανατεθεικεν εις τα ιερα αργυρικας τε και σιτικας προσοδους και δαπανας πολλας υπομεμενηκεν ενεκα του την αιγυπτον εις ευδιαν αγαγειν και τα ιερα καταστησασθαι ταις τε εαυτου δυναμεσιν πεφιλανθρωπηκε πασαις και απο των υπαρχουσων εν αιγυπτωι προσοδων και φορολογιων τινας μεν εις τελος αφηκεν αλλας δε κεκουφικεν οπως ο τε λαος και οι αλλοι παντες εν ευθηνιαι ωσιν επι της εαυτου βασιλειας τα τε βασιλικα οφειληματα α προσωφειλον οι εν αιγυπτωι και οι εν τηι λοιπηι βασιλειαι αυτου οντα πολλα τωι πληθει αφηκεν και τους εν ταις φυλακαις απηγμενους και τους εν αιτιαις οντας εκ πολλου χρονου απελυσε των ενκεκλημενων προσεταξε δε και τας προσοδους των ιερων και τας διδομενας εις αυτα κατ ενιαυτον συνταξεις σιτικας τε και αργυρικας ομοιως δε και τας καθηκουσας απομοιρας τοις θεοις απο τε της αμπελιτιδος γης και των παραδεισων και των αλλων των υπαρξαντων τοις θεοις επι του πατρος αυτου μενειν επι χωρας προσεταξεν δε και περι των ιερεων οπως μηθεν πλειον διδωσιν εις το τελεστικον ου ετασσοντο εως του πρωτου ετους επι του πατρος αυτου απελυσεν δε και τους εκ των ιερων εθνων του κατ ενιαυτον εις αλεξανδρειαν καταπλου προσεταξεν δε και την συλληψιν των εις την ναυτειαν μη ποιεισθαι των τ εις το βασιλικον συντελουμενων εν τοις ιεροις βυσσινων οθονιων απελυσεν τα δυο μερη τα τε εγλελειμμενα παντα εν τοις προτερον χρονοις αποκατεστησεν εις την καθηκουσαν ταξιν φροντιζων οπως τα ειθισμενα συντεληται τοις θεοις κατα το προσηκον ομοιως δε και το δικαιον πασιν απενειμεν καθαπερ ερμης ο μεγας και μεγας προσεταξεν δε και τους καταπορευομενους εκ τε των μαχιμων και των αλλων των αλλοτρια φρονησαντων εν τοις κατα την ταραχην καιροις κατελθοντας μενειν επι των ιδιων κτησεων προενοηθη δε και οπως εξαποσταλωσιν δυναμεις ιππικαι τε και πεζικαι και νηες επι τους επελθοντας επι την αιγυπτον κατα τε την θαλασσαν και την ηπειρον υπομεινας δαπανας αργυρικας τε και σιτικας μεγαλας οπως τα θ ιερα και οι εν αυτηι παντες εν ασφαλειαι ωσιν παραγινομενος δε και εις λυκων πολιν την εν τωι βουσιριτηι η ην κατειλημμενη και ωχυρωμενη προς πολιορκιαν οπλων τε παραθεσει δαψιλεστεραι και τηι αλληι χορηγιαι πασηι ως αν εκ πολλου χρονου συνεστηκυιας της αλλοτριοτητος τοις επισυναχθεισιν εις αυτην ασεβεσιν οι ησαν εις τε τα ιερα και τους εν αιγυπτωι κατοικουντας πολλα κακα συντετελεσμενοι και αντικαθισας χωμασιν τε και ταφροις και τειχεσιν αυτην αξιολογοις περιελαβεν του τε νειλου την αναβασιν μεγαλην ποιησαμενου εν τωι ογδοωι ετει και ειθισμενου κατακλυζειν τα πεδια κατεσχεν εκ πολλων τοπων οχυρωσας τα στοματα των ποταμων χορηγησας [ει]ς αυτα χρηματων πληθος ουκ ολιγον και καταστησας ιππεις τε και πεζους προς τηι φυλακηι αυτων εν ολιγωι χρονωι την τε πολιν κατα κρατος ειλεν και τους εν αυτηι ασεβεις παντας διεφθειρεν καθαπερ ερμης και ωρος ο της ισιος και οσιριος υιος εχειρωσαντο τους εν τοις αυτοις τοποις αποσταντας προτερον. τους τ αφηγησαμενους των αποσταντων επι του εαυτου πατρος και την χωραν ε[νοχλησ]αντας και τα ιερα αδικησαντας παραγενομενος εις μεμφιν επαμυνων τωι πατρι και τηι εαυτου βασιλειαι παντας εκολασεν καθηκοντως καθ ον καιρον παρεγενηθη προς το συντελεσθη[ναι αυτωι τα] προσηκοντα νομιμα τηι παραληψει της βασιλειας. αφηκεν δε και τα εν τοις ιεροις οφειλομενα εις το βασιλικον εως του ογδοου ετους οντα εις σιτου τε και αργυριου πληθος ουκ ολιγον ωσαυ[τως δε] και τας τιμας των μη συντετελεσμενων εις το βασιλικον βυσσινων οθ[ονι]ων και των συντετελεσμενων τα προς τον δειγματισμον διαφορα εως των αυτων χρονων απελυσεν δε τα ιερα και της α[φωρισ]μενης αρταβης τηι αρουραι της ιερας γης και της αμπελιτιδος ομοιω[ς] το κεραμιον τηι αρουραι τωι τε απει και τωι μνευει πολλα εδωρησατο και τοις αλλοις ιεροις ζωιοις τοις εν αιγυπτωι πολυ κρεισσον των προ αυτου βασιλειων φροντιζων υπερ των ανηκον[των εις] αυτα δια παντος τα τ εις τας ταφας αυτων καθηκοντα διδους δαψιλως και ενδοξως και τα τελισκομενα εις τα ιδια ιερα μετα θυσιων και πανηγυρεων και των αλλων των νομι[ζομενων] τα τε τιμια των ιερων και της αιγυπτου διατετηρηκεν επι χωρας ακολουθως τοις νομοις και το απιειον εργοις πολυτελεσιν κατεσκευασεν χορηγησας εις αυτο χρυσιου τε κ[αι αργυρι]ου και λιθων πολυτελων πληθος ουκ ολιγον και ιερα και ναους και βωμους ιδρυσατο τα τε προσδεομενα επισκευης προσδιωρθωσατο εχων θεου ευεργετικου εν τοις ανηκου[σιν εις το] θειον διανοιαν προσπυνθανομενος τε τα των ιερων τιμιωτατα ανανεουτο επι της εαυτου βασιλειας ως καθηκει ανθ ων δεδωκασιν αυτωι οι θεοι υγιειαν νικην κρατος και ταλλ αγαθ[α παντα] της βασιλειας διαμενουσης αυτωι και τοις τεκνοις εις τον απαντα χρονον. αγαθηι τυχηι εδοξεν τοις ιερευσι των κατα την χωραν ιερων παντων τα υπαρχοντα τ[ιμια παντα] τωι αιωνοβιωι βασιλει πτολεμαιωι ηγαπημενωι υπο του φθα θεωι επιφανει ευχαριστωι ομοιως δε και τα των γονεων αυτου θεων φιλοπατορων και τα των προγονων θεων ευεργ[ετων και τα] των θεων αδελφων και τα των θεων σωτηρων επαυξειν μεγαλως στησαι δε του αιωνοβιου βασιλεως πτολεμαιου θεου επιφανους ευχαριστου εικονα εν εκαστωι ιερωι εν τωι επιφα[νεστατωι τοπωι] η προσονομασθησεται πτολεμαιου του επαμυναντος τηι αιγυπτωι ηι παρεστηξεται ο κυριωτατος θεος του ιερου διδους αυτωι οπλον νικητικον α εσται κατεσκευασμεν[α τον των αιγυπτιων] τροπον και τους ιερεις θεραπευειν τας εικονας τρις της ημερας και παρατιθεναι αυτοις ιερον κοσμον και ταλλα τα νομιζομενα συντελειν καθα και τοις αλλοις θεοις εν [ταις εορταις και πα]νηγυρεσιν. ιδρυσασθαι δε βασιλει πτολεμαιωι θεωι επιφανει ευχαριστωι τωι εγ βασιλεως πτολεμαιου και βασιλισσης αρσινοης θεων φιλοπατορων ξοανον τε και ναον χρυ[σουν καθ εκαστον των] ιερων και καθιδρυσαι εν τοις αδυτοις μετα των αλλων ναων και εν ταις μεγαλαις πανηγυρεσιν εν αις εξοδειαι των ναων γινονται και τον του θεου επιφανους ευ[χαριστου ναον συνε]ξοδευειν. οπως δ ευσημος ηι νυν τε και εις τον επειτα χρονον επικεισθαι τωι ναωι τας του βασιλεως χρυσας βασιλειας δεκα αις προσκεισεται ασπις [καθαπερ και επι πασων] των ασπιδοειδων βασιλειων των επι των αλλων ναων εσται δ αυτων εν τωι μεσωι η καλουμενη βασιλεια ψχεντ ην περιθεμενος εισηλθεν εις το εν μεμφ[ει ιερον οπως εν αυτωι συν]τελεσθηι τα νομιζομενα τηι παραληψει της βασιλειας. επιθειναι δε και επι του περι τας βασιλειας τετραγωνου κατα το προειρημενον βασιλειον φυλακτηρια χρυ[σου δι ων διασαφησεται διο]τι εστιν του βασιλεως του επιφανη ποιησαντος την τε ανω χωραν και την κατω και επει την τριακαδα του μεσορη εν ηι τα γενεθλια του βασιλεως αγεται ομοιως δε και [την επτακαιδεκατην του φαωφι] εν ηι παρελαβεν την βασιλειαν παρα του πατρος επωνυμους νενομικασιν εν τοις ιεροις αι δη πολλων αγαθων αρχηγοι πασιν εισιν αγειν τας ημερας ταυτας εορ[τας και πανηγυρεις εν τοις κατα την αι]γυπτον ιεροις κατα μηνα και συντελειν εν αυτοις θυσιας και σπονδας και ταλλα τα νομιζομενα καθα και εν ταις αλλαις πανηγυρεσιν τας τε γινομενας προθε[σεις και τα παρασκευασθεντα εις την θυσιαν επιδιαιρεισθαι τοις πα]ρεχομενοις εν τοις ιεροις. αγειν δε εορτην και πανηγυριν τωι αιωνοβιωι και ηγαπημενωι υπο του φθα βασιλει πτολεμαιωι θεωι επιφανει ευχαριστωι κατ ενι[αυτον εν τοις ιεροις τοις κατα την] χωραν απο της νουμηνιας του θωυθ εφ ημερας πεντε εν αις και στεφανηφορησουσιν συντελουντες θυσιας και σπονδας και ταλλα τα καθηκοντα προσαγορε[υεσθαι δε τους ιερεις διοτι εισιν] και του θεου επιφανους ευχαριστου ιερεις προς τοις αλλοις ονομασιν των θεων ων ιερατευουσιν και καταχωρισαι εις παντας τους χρηματισμους και εις τους δ[ακτυλιους ους φορουσι προσεγκολαπτεσθαι την] ιερατειαν αυτου. εξειναι δε και τοις αλλοις ιδιωταις αγειν την εορτην και τον προειρημενον ναον ιδρυεσθαι και εχειν παρ αυτοις συντελο[υντας τα νομιμα εν εορταις ταις τε κατα μηνα και] [ται]ς κατ ενιαυτον οπως γνωριμον ηι διοτι οι εν αιγυπτωι αυξουσι και τιμωσι τον θεον επιφανη ευχαριστον βασιλεα καθαπερ νομιμον εστι[ν αυτοις το δε ψηφισμα τουτο αναγραψαι εις στηλας σ]τερεου λιθου τοις τε ιεροις και εγχωριοις και ελληνικοις γραμμασιν και στησαι εν εκαστωι των τε πρωτων και δευτερω[ν και τριτων ιερων προς τηι του αιωνοβιου βασιλεως εικονι].
Eg. — Saïs — fd. Raschīd--Rosetta — 196 BC — OGIS 1.90
 196 BC 